Ալեքսանդր Գուրգենով

**Ալեքսանդր Շալվոյի Գուրգենով** (), հայ դաշնակահար, մանկավարժ։ Երևանի Կոմիտասի անվան պետական կոնսերվատորիայի պրոֆեսոր (1997)։

## Կենսագրություն

Ալեքսանդր Գուրգենովը ծնվել է 1951 թվականի փետրվարի 18-ին Ուկրաինական ԽՍՀ Լվով քաղաքում:

1958-1969 թվականներին սովորել է Լվովի երաժշտական տասնամյա դպրոցում՝ պրոֆեսոր Ալեքսանդր Էյդելմանի դասարանում։ Պատանեկության տարիներից ելույթներ է ունեցել թե՛ մենահամերգներով և թե՛ նվագախմբերի հետ։ Այնուհետև 1969-1971 թվականներին ուսումը շարունակել է Լվովի Նիկոլայ Լիսենկոյի անվան պետական կոնսերվատորիայում՝ համերգային կատարողի և մանկավարժի մասնագիտությամբ։

1971 թվականին տեղափոխվել է Երևանի Կոմիտասի անվան պետական կոնսերվատորիա, որն ավարտել է գերազանցությամբ 1974 թվականին, իսկ 1977 թվականին ավարտել է նաև ասպիրանտուրան, պրոֆեսոր Աննա Ամբակումյանի դասարանը՝ համերգային կատարողի և մանկավարժի մասնագիտացումներով։ Ալեքսանդր Գուրգենովը կրում էր ռուսական երկու խոշորագույն դաշնամուրային դպրոցների՝ Ֆելիքս Բլյումենֆելդի և Կոնստանտին Իգումնովի կատարողական ավանդույթները:

Դեռ ուսանողական տարիներին, 1972 թվականին, մասնակցել է երիտասարդ կատարողների անդրկովկասյան մրցույթին և արժանացել II կարգի դիպլոմի և դափնեկրի կոչման։

Մինչև 1976 թվականը համատեղությամբ աշխատել է Երևանի երաժշտամանկավարժական ուսումնարանում և վարել դաշնամուրի մասնագիտական դասընթաց։ Զուգահեռաբար, 1974 թվականից Երևանի կոնսերվատորիայում աշխատել է որպես կոնցերմայստեր, 1976 թվականից՝ մասնագիտական դաշնամուրի դասընթացի ասիստենտ՝ Աննա Ամբակումյանի դասարանում, 1978 թվականից կոնցերմայստերության պատրաստման ամբիոնի դասախոս էր, իսկ 1980 թվականից վարել է դաշնամուրի մասնագիտական դասարան։

Գուրգենովը բուռն հասարակական գործունեություն է ծավալել Երևանի կոնսերվատորիայում, շրջագայել է Գերմանիայում, Լեհաստանում, Վրաստանում, Ռուսաստանում և այլուր։ Գուրգենովը նաև հակում ուներ ճշգրիտ գիտությունների հանդեպ, ինչի պատճառով 1986 թվականին Երևանի պոլիտեխնիկական ինստիտուտում ավարտել է երկամյա տեսական և գործնական հաշվողական տեխնիկայի տիրապետման վերապատրաստումը։

2002 թվականից Գուրգենովը Երևանի Կոմիտասի անվան պետական կոնսերվատորիայի մասնագիտական դաշնամուրի II ամբիոնի վարիչ էր, իսկ 1994 թվականից աշխատել է որպես դաշնամուրային ֆակուլտետի դեկանի տեղակալ։ Ներգրավվել է բազում մասնագիտական մրցույթների հանձնախմբերում, կատարել է գիտամեթոդական, խմբագրական, հրատարակչական աշխատանքներ։

Կազմել է «Հայ կոմպոզիտորների կամերային ստեղծագործությունների ժողովածուն» (ռուսերեն, 1990), համահեղինակ է «Օտարալեզու երաժշտական բառարանի» (2004)։

Ալեքսանդր Գուրգենովի նվագացանկում գերակշռել են դասական և ռոմանտիկ դարաշրջանի կոմպոզիտորների՝ Մոցարտի, Բեթհովենի, Շոպենի, Շումանի ստեղծագործությունները, ինչպես նաև 20-րդ դարի որոշ կոմպոզիտորների՝ մասնավորապես Պրոկոֆևի, Սկրյաբինի և Շոստակովիչի ստեղծագործությունները:

Նրա սաներից շատերը մինչ օրս դասվանդում են Երևանի Կոմիտասի անվան պետական կոնսերվատորիայում, իսկ Հայկ Մելիքյանը և Նարե Արղամանյանը կատարողական արվեստում ձեռք են բերել համաշխարհային ճանաչում:

## Պարգևներ
* Դաշնակահարների համաուկրաինական մրցույթների դափնեկիր (1969-1971)։
* Դաշնակահարների անդրկովկասյան մրցույթի դափնեկիր (1972, II կարգի դիպլոմ)։

## Մեջբերում Գուրգենովի մասին

## Ծանոթագրություններ

## Գրականություն
* ''Շագոյան Գ․'', [Ալեքսանդր Գուրգենովին](https://tert.nla.am/archive/NLA%20AMSAGIR/Erajshtakan%20Hayastan/2011(3-4).pdf) // Երաժշտական Հայաստան, 2011, թիվ 3-4, էջ 65-66։
* ''Շագոյան Գ․'', Ալեքսանդր Գուրգենովին // Երաժիշտ, 2011, թիվ 7-8, էջ 1, 6։
* Գուրգենով Ալեքսանդր Շալվոյի // Հայ երաժշտության հանրագիտարան, Եր․, «Հայկական հանրագիտարան» հրատ․, 2019, էջ 165։

Կատեգորիա:Հայ դաշնակահարներ
Կատեգորիա:Հայ մանկավարժներ
Կատեգորիա:Երևանի Կոմիտասի անվան պետական կոնսերվատորիայի շրջանավարտներ